**Predkladacia správa**

Koncepciu podpory malých, mladých a rodinných farmárov predkladá Ministerstvo pôdohospodárstva a rozvoja vidieka SR (ďalej len „MPRV SR“) na základe programového vyhlásenia vlády SR na roky 2012 – 2016, Koncepcie rozvoja pôdohospodárstva SR na roky 2013 – 2020 a Akčného plánu rozvoja pôdohospodárstva SR na roky 2014 – 2020.

Koncepcia podpory malých, mladých, a rodinných farmárov chce naplniť jeden zo strategických zámerov MPRV SR, a to vytvoriť priaznivejšie podmienky pre podnikanie v poľnohospodárstve pre mladých, malých a rodinných farmárov. Súčasne tým chce riešiť generačnú výmenu v poľnohospodárstve a podporiť zamestnanosť na slovenskom vidieku, kde je poľnohospodárstvo jedným z rozhodujúcich odvetví tvorby pracovných príležitostí.

Hlavným cieľom tejto koncepcie je teda predovšetkým podporiť diverzitu štruktúry poľnohospodárskych podnikov, zvýšiť životaschopnosť malých, mladých a rodinných fariem a zvýšiť a podporiť ich integráciu do potravinovej vertikály.

Myšlienkovým základom tejto koncepcie je vytvoriť na slovenskom trhu špecifickú skupinu poľnohospodárskych subjektov, integrovanú do potravinovej vertikály, ktoré uspokojujú dopyt po špecifických tovaroch a službách a plne využívajúcich pozitíva kolektívnych investícií do prvovýroby a spracovania svojich prvovýrobných produktov. Týmto spôsobom dôjde k naplneniu jedného z hlavných cieľov Spoločnej poľnohospodárskej politiky na roky 2014 – 2020, ktorým je podpora pridávania hodnoty do poľnohospodárskych produktov a služieb.

Podnikanie malých, mladých a rodinných farmárov má na Slovensku tradíciu najmä spred obdobia kolektivizácie, pričom obnovená bola len s časti po roku 1989. Význam malých, mladých a rodinných farmárov z pohľadu národného hospodárstva, ako aj z pohľadu udržateľnosti poľnohospodárskej výroby spočíva predovšetkým vo vyššom podiele vlastnej pôdy a práce, a tým lepšiemu odolávaniu ekonomickým výkyvom, väčšej pružnosti využitia vlastných zdrojov základných výrobných faktorov, vyššiemu príspevku ku konceptu multifunkčného charakteru poľnohospodárstva a v internalizácii dosahov podnikania do vlastnej pôdy a života na dedine.

Pri dizajnovaní nástrojov podpory malých, mladých a rodinných farmárov bolo potrebné, vzhľadom na potrebu konsolidácie verejných financií, dodržať zásadu rozpočtovej neutrálnosti. Táto zásada bola dodržaná pri všetkých typoch nástrojov a do maximálnej miery tak, aby nedošlo k znefunkčneniu tohto mechanizmu.

Materiál bol predložený do medzirezortného pripomienkového konania, v rámci ktorého pripomienkujúce subjekty vzniesli celkovo 16 pripomienok z toho bola 1 pripomienka zásadná. V rámci vyhodnotenia pripomienkového konania bolo akceptovaných 15 pripomienok a 1 obyčajná pripomienka bola akceptovaná čiastočne.

Materiál sa predkladá na rokovanie Hospodárskej a sociálnej rady vlády SR bez rozporov.